DSSW teen geweld op vroue - Politiek En Nasionale Nuus - Republikein
Monday, September 28th, 17:27:21
DSSW teen geweld op vroue
18 February 2003 | Politiek en nasionale nuus
LEERLINGE by die Delta Sekondêre Skool Windhoek het gister hul stemme dik gemaak teen die ysterhand van geweld wat die land se vroue en kinders al stywer in sy greep vasknel.
Dié vreedsame protesaksie teen gewelddade volg op die wreedaardige moord op die 16-jarige Ipula Akwenye deur haar 17-jarige kêrel op 27 Januarie. Beide het skoolgegaan by DSSW.
Skoliere het dit beklemtoon dat hulle dit as hul plig beskou om \'n wekroep te rig aan die Namibiese jeug en die breë gemeenskap om geweld in die sterkste moontlike terme af te keur. Twee nasate van bekende politieke leiers het as spreekbuis vir die leerders se gevoelens opgetree.
In sy boodskap het Tulangeni Pohamba, seun van die Minister van Grondsake, Hervestiging en Rehabilitasie, mnr. Hifikepunye Pohamba, die dood van Ipula as \'n groot ontwrigting vir die skool bestempel. Hy het daarop gewys dat dié laakbare daad in skerp kontras staan met verskeie dele van die DSSW-gedragskode - wat \'n hoë premie plaas op die handhawing van respek, waardigheid en medemenslikheid.
Talengeni het die hoop uitgespreek dat mense se hartseer oor die heengaan van Ipula hul sal versterk in hul stryd teen geweld.
President Sam Nujoma se kleindogter, Ujama Nujoma, het gewelddade teen vroue en kinders toegeskryf aan die rigiedheid van tradisionele geslagrolle. Sy het byvoorbeeld verwys na die persepsie dat die man die oppergesag in die gesin is.
Volgens Ujama moet die man egter hierdie ontsettende verantwoordeliheid met die grootste omsigtigheid hanteer. Ten slotte het sy gepleit vir \'n kultuur van verdraagsaamheid en onderlinge respek, wat mans en vroue as gelyke vennote sal beskou.
Die nadoodse ondersoek op Ipula Akwenye het bevind dat sy drie maande swanger was ten tyde van haar dood. Die minderjarige seun wat in verband met die voorval arresteer is, verskyn weer op 9 April in die hof.